E ancje se tart, o vin gust di visâus che come ogni trê mês e je jessude La Panarie, la riviste di culture furlane, plene di articui e gnovis e… ancje cualchidune des nestris contis, tal cjanton che nus regalin a ogni numâr.
Ve chi la introduzion dal Ostîr par discuvierzi ce che al è dentri!
O sin in spiete dal frêt, che al puarti un pôc plui di cuiet, tes storiis di ducj, e alore ancje in chest cjanton de Ostarie o sin lâts a tirâ fûr dal camarin cualchi storie cuiete, di Sierade, par gjavâi vie il polvar e tornâ a dai une cerce. La prime conte e je une rivade nuiemancul che dal 2009, an de nassude di Contecurte, e e nus fevele di une Piece rosse. Ma come che al faseve simpri Frank Spada, pseudonim dal autôr, che nus à lassât une grampe di noir-jazz une vore origjinâi, no si capìs ben dulà che al vûl rivâ. Ae fin de storie, tirâts dentri intune Cividât une vore dumiestie, al pâr simpri di jessi rivâts a capî alc, ma no dut, ma ae fin, al è biel cussì.
E dopo di cheste o tornìn indaûr tal timp da cavalîrs… ma no, no chei de Ete di Mieç, ma chei che a àn fat deventâ il morâr un arbul “bandiere” dal panorame gjeografic furlan. Par no fevelâ dal mût di dî “lâ in vacje”. O sin tal 2012 e i fruts de 3A e 3B de scuele medie di Buri, cul jutori dal Ostîr, a àn metût dongje une conte che plui che contâ une storie e poie une cjalade sul Friûl di un timp, doprant peraulis e situazions di chê volte. E je saltade fûr une conte “di gale”, buine par cui che si pierderà tai ricuarts, ma ancje par chei che a scuvierzaran robis che no san, come par Sisto e cavalîrs.
E stant che cu la Sierade al ven ancje il timp dal purcit, a nin a cjoli une conte di un nestri contecurtâr che al è a stâ di là de aghe… e par aghe o intindin l’ocean. O fevelìn di Galliano di Buenos Aires che al è pardabon mestri tal misurâ lis contis, che zirant ator ator dai doimil caratars a rivin simpri li che a àn di rivâ. Provait cun cheste, dal 2019, che us fevele da L’om dai çucui, e soredut di Doro, cjapât dentri dai siei pinsîrs di frut. Une conte che e mostre come che ancje une fufigne e pues contâ une siore conte.
E par sierâ, o nin a cjoli alc che al fâs ridi e pensâ. Alc di curt curt. E te ostarie cuant al covente alc cussì al è soredut un che al sa poiâle ben: Laurin Zuan Nardin. Provait, provait a viodi, ce che nus à contât, in cheste dal 2018, di Siôrs e Puars…
L’Ostîr
par il cjanton di Contis inte Panarie
dal n° 210 dal Setembar 2021
E par abonâsi a la riviste, scriveit a info@lapanarie.it o vait a fâ un scjampon inte librarie La Tarantola o butait un voli al editôr La Nuova Base.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn